VENDIM
Nr. 112, datë 1.3.2023

PËR MIRATIMIN E MARRËVESHJES ME SHKËMBIM NOTASH PËR GRANTIN PËR MBËSHTETJE BUXHETORE, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE MBRETËRISË SË ARABISË SAUDITE

Në mbështetje të nenit 100 të Kushtetutës dhe të nenit 19, të ligjit nr. 43/2016, “Për marrëveshjet ndërkombëtare në Republikën e Shqipërisë”, me propozimin e ministrit të Financave dhe Ekonomisë, Këshilli i Ministrave

VENDOSI:

Miratimin e marrëveshjes me shkëmbim notash për grantin për mbështetje buxhetore, ndërmjet Këshillit të Ministrave të Republikës së Shqipërisë dhe Mbretërisë së Arabisë Saudite, sipas tekstit që i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku

Drejtuar: Ambasadës Mbretërore të Arabisë Saudite në Tiranë

Projekti: Dhurim në formë mbështetjeje buxhetore për qeverinë shqiptare
I nderuar z. Ambasador,
Në vijim të notës verbale nr. 415-44-422, datë 7.11.2022 të Ambasadës Mbretërore të Arabisë Saudite në Tiranë, lidhur me grantin në vlerë 50 milionë dollarë amerikanë në formë mbështetjeje buxhetore nga Mbretëria e Arabisë Saudite për qeverinë shqiptare, për përballimin e krizës energjetike globale dhe duke konsideruar marrëdhëniet e ngushta të miqësisë ndërmjet dy shteteve tona.
Në vijim të dakordësisë së arritur me Mbretërinë e Arabisë Saudite lidhur me vlerën e grantit prej 50 milionë dollarësh amerikanë në formë mbështetje buxhetore, Këshilli i Ministrave i Republikës së Shqipërisë shprehet dakord për pranimin e premtimit financiar të sipërcituar.
Kjo marrëveshje hyn në fuqi, pasi palët të njoftojnë njëra-tjetrën për përfundimin e procedurave të brendshme.

Me respekt 
Ministri i Financave dhe Ekonomisë

AMBASADA E MBRETËRISË SË ARABISË SAUDITE
TIRANË
________________________________________________________________________
(Urgjent)
Prot. 415-44-422
Datë 7.11.2022

Ambasada e Mbretërisë së Arabisë Saudite në Tiranë i shpreh komplimentet e saj Ministrisë së Financave dhe Ekonomisë të Republikës së Shqipërisë.
Dhe ka nderin të informojë se Mbretëria e Arabisë Saudite ndjek nga afër zhvillimet ekonomike në vendet e saj aleate dhe sa herë që çmohet e nevojshme dhe e arsyeshme, ofron ndihmë financiare për të mbështetur zhvillimin e tyre.
Duke marrë parasysh marrëdhëniet e ngushta midis dy vendeve tona ndër vite, si dhe situatën aktuale ekonomike në Shqipëri, të dobësuar më tej nga kriza globale energjetike dhe presionet inflacioniste, Mbretëria e Arabisë Saudite bie dakord t’i japë qeverisë shqiptare një shumë prej 50 milionë $ (pesëdhjetë milionë dollarë)
Ky grant i pashlyeshëm vjen në formën e mbështetjes buxhetore për t’u disbursuar në një transh, pa parakushte dhe për t’u përdorur me diskrecionin e qeverisë shqiptare.
Ambasada pret marrjen e informacionit nga ana juaj mbi modalitetet e disbursimit.
Ambasada e Mbretërisë së Arabisë Saudite përfiton nga rasti për t’i shprehur edhe një herë Ministrisë së Financave dhe Ekonomisë të Republikës së Shqipërisë konsideratën e saj më të lartë.

Vula Nënshkrimi 

